**Oljebiller** (*Meloe*) er en slekt av plasterbiller som er særlig kjent for at de produserer et oljeaktig og sterkt luktende forsvarsstoff. Dette gjør at disse trege billene stort sett får være i fred for rovdyr, og de trenger ikke prøve å gjemme seg bort. Billene produserer stoffet cantharidin, som er svært biologisk virksomt og kan føre til væskende sår og hevelser. Oljebillene legger enormt mange egg som klekkes til små, aktive triungulin-larver. Disse utvikler seg som parasitter i bol av bier og veps, eller på egg av gresshopper. Når triungulin-larven har funnet et passende levested, forvandler den seg til en fet, kortbeint larve.

Utseende
--------

Middelsstore biller (5 – 30 mm), som oftest noe langstrakte, ofte metalliske eller brokete på farge. **Hodet** er ganske stort og fremstrakt, mer eller mindre rundt, bakerst kraftig innsnevret (tydelig "hals"). Fasettøynene er som oftest forholdsvis små. Antennene er 11-leddete, mer eller mindre trådformede, men et eller flere ledd er ofte utvidete eller med utvekster. **Brystskjoldet** (pronotum) er påfallende lite, ikke eller litt bredere enn hodet, mye smalere enn dekkvingene. **Dekkvingene** er forholdsvis lange hos de fleste, ganske tynne og myke (lite sklerotiserte). Hos slekten *Meloe*, der tre av de fire norske artene hører hjemme, er dekkvingene redusert til korte, tilspissede "frakkeskjøter" som ikke dekker bakkroppen. **Bakkroppen** er ganske stor og tykk hos hunnene, dette har sammenheng med det svært høye tallet på egg de produserer. **Beina** er slanke, middels lange. For- og mellomføttene er fem-leddete, bakføttene fire-leddete.

Levevis
-------

Larvene utvikler seg som rovdyr på egg av bier, veps eller gresshopper, mens de voksne billene er planteetere. Oljebillene er godt beskyttet av sitt kjemiske forsvar og prøver ikke å gjemme seg vekk eller stikke av. Siden de også gjerne er tunge av egg, virker disse billene trege. Blir billene irritert, skiller de ut et sterkt luktende, oljeaktig sekret, blant annet mellom leddene i beina. Dette inneholder cantharidin og andre stoffer, og vil, om det kommer i kontakt med huden, forårsake blemmer eller åpne sår. Om det svelges, kan det være dødelig for et mindre dyr. Billene beskytter også eggene sine med giftstoffer. Oljebillene er gjerne fargerike, i gult, rødt og svart, eller metalliske. Disse fargene signaliserer at billene er giftige eller usmakelige (aposematisme). Noen arter av plasterbiller kan gjøre skade på jordbruksvekster, blant annet hirse.

Norske arter
------------

Oljebillene er en artsrik gruppe, men trives helst i varme områder, og det er bare funnet fire arter i Norge. De norske artene finnes for det meste på varme steder, gressbakker og sandige områder. Dette delvis fordi de er knyttet til villbier, som gjerne foretrekker slike steder, og delvis fordi billene selv er varmekjære.

Tre av de norske artene tilhører slekten *Meloe*. Disse er ganske store, metallisk-svarte biller som ser ut som om bakkroppen er tre nummer for stor. De kryper langsomt rundt på bakken om våren. Disse billene ser ut til å ha gått tilbake de siste tiårene og er i dag temmelig uvanlige.

Systematisk inndeling
---------------------

**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien heteromerer, Tenebrionoidea Latreille, 1802
				+ Familien **plasterbiller** Meloidae Gyllenhal, 1810
					- Underfamilien oljebiller **Meloinae** Gyllenhal, 1810
						* Stammen Meloini Gyllenhal, 1810
							+ Slekten ***Meloe*** Linnaeus, 1758

### Liste over artene

* *Meloe afer* Bland, 1864
* *Meloe ajax* Pinto, 1998
* *Meloe aleuticus* Borchmann, 1942
* *Meloe americanus* Leach, 1815
* *Meloe angusticollis* Say, 1824
* *Meloe barbarus* LeConte, 1861
* *Meloe bitoricollis* Pinto and Selander, 1970
* *Meloe brevicollis* Panzer, 1793 - i Norge
* *Meloe californicus* Van Dyke, 1928
* *Meloe campanicollis* Pinto and Selander, 1970
* *Meloe carbonaceus* LeConte, 1866
* *Meloe chinensis* Pan & Bologna, 2021
* *Meloe dianella* Pinto and Selander, 1970
* *Meloe distincticornis* Pan & Bologna, 2021
* *Meloe dugesi* Champion, 1891
* *Meloe exiguus* Pinto and Selander, 1970
* *Meloe franciscanus* Van Dyke, 1928
* *Meloe gracilicornis* Champion, 1891
* *Meloe himalayensis* Pan & Bologna, 2021
* *Meloe impressus* Kirby, 1837
* *Meloe kashmirensis* Pan & Bologna, 2021
* *Meloe kaszabi* Pan & Bologna, 2021
* *Meloe laevis* Leach, 1815
* *Meloe mediterraneus*  G. Muller, 1925
* *Meloe lateantennatus* Pan & Bologna, 2021
* *Meloe nebulosus* Champion, 1891
* *Meloe niger* Kirby, 1837
* *Meloe occultus* Pinto and Selander, 1970
* *Meloe orientalis* Pan & Bologna, 2021
* *Meloe paropacus* Dillon, 1952
* *Meloe poggii* Pan & Bologna, 2021
* *Meloe proscarabaeus* Linnaeus, 1758 - i Norge
* *Meloe quadricollis* Van Dyke, 1928
* *Meloe rugosus* Marsham, 1802
* *Meloe shapovalovi* Pan & Bologna, 2021
* *Meloe strigulosus* Mannerheim, 1852
* *Meloe tropicus* Motschulsky, 1856
* *Meloe quadricollis* Van Dyke, 1928
* *Meloe vandykei* Pinto and Selander, 1970
* *Meloe variegatus* Donovan, 1793
* *Meloe violaceus* Marsham, 1802 - i Norge
* *Meloe xuhaoi* Pan & Bologna, 2021

Referanser
----------

1. ↑  «Artsdatabankens artsopplysninger». Artsdatabanken. 16. oktober 2020. Besøkt 16. oktober 2020.

Eksterne lenker
---------------

* (en) *oljebiller* i Encyclopedia of Life Rediger på Wikidata

* (en) *oljebiller* i Global Biodiversity Information Facility Rediger på Wikidata

* (no) *oljebiller* hos Artsdatabanken Rediger på Wikidata

* (sv) *oljebiller* hos Dyntaxa Rediger på Wikidata

* (en) *oljebiller* hos Fauna Europaea Rediger på Wikidata

* (en) *oljebiller* hos Fossilworks Rediger på Wikidata

* (en) *oljebiller* hos ITIS Rediger på Wikidata

* (en) *oljebiller* hos NCBI Rediger på Wikidata

* (en) *Kategori:Meloe* – bilder, video eller lyd på Wikimedia Commons Rediger på Wikidata

* (en) *Meloe* – galleri av bilder, video eller lyd på Wikimedia Commons Rediger på Wikidata

* *Meloe* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |